Vakbond eis Denel-hoës se koppe ná ‘gruwelike wanbestuur’Die vakbond Solidariteit het die afgelope week ŉ dringende skrywe gerig aan Lynne Brown, minister van openbare ondernemings, om verskeie hoës van die Denel Groep te skors hangende ŉ ondersoek na die beweerde aantygings van finansiële wanbestuur. Die vakbond het gesê hy het in die aanloop tot Denel se raadsvergadering op 22 Februarie, waar die groep se bestuur sy beoogde herstruktureringsplan aan die raad gaan voorlê, geëis dat Brown die groep se uitvoerende hoof, Zwelakhe Ntshepe, die groep se finansiële hoof, Odwa Mhlwana, sowel as die voorsitter van die raad, Daniel Mantsha, moet skors. Solidariteit sê tussen 600 en 700 werknemers kan na bewering hul werk verloor indien die herstrukturering sou voortgaan. Deon Reyneke, Solidariteit-adjunkhoofsekretaris, sê daar is glo verskeie inkriminerende aantygings teen Ntshepe, Mhlwana en Mantsha waaronder aantygings van wanvoorstelling van finansiële inligting en finansiële wanbestuur wat na bewering tot ŉ verlies van nagenoeg R600 miljoen gelei het. “Voorts het die raad glo prestasiebonusse van oor die R8 miljoen aan sy uitvoerende komitee toegestaan nadat hy vroeër ook die getal lede wat in die uitvoerende komitee dien teen ŉ koste van tussen R16 en R33 miljoen vermeerder het,” sê hy. Reyneke sê strafregtelike aanklagte is reeds teen Ntshepe en Mhlwana aanhangig gemaak nadat hulle aan die einde van verlede jaar glo opdrag gegee het om werkers se 13de tjeks, wat deel uitmaak van hul kostepakket, te weerhou. “In weerwil van hierdie gruwelike wanbestuur en strafregtelike optrede het sowel Ntshepe as Mhlwana na bewering steeds prestasiebonusse van R3,2 miljoen gesamentlik ontvang,” sê hy. “Die Denel Groep moes glo ook opdok vir Mantsha se hofsake en handelinge wat onder meer die omstrede Denel Asia-ooreenkoms, die Fireblade-hofsaak en dissiplinêre prosesse wat hy teen die vorige uitvoerende beampte en finansiële bestuurder van stapel gestuur het en waarvoor die groep moes skik, insluit.” Reyneke sê die Denel Groep verkeer onder geweldige finansiële druk terwyl die werkers moet boet vir die topbestuur se wanpraktyke. “Dit is onaanvaarbaar dat die topses by Denel onaangetas en sonder enige gevolge bloot voortgaan om die geldkoffers te tap en belastinggeld te misbruik. Ons versoek dus die minister om dringend gehoor te gee aan ons versoek om hierdie administrateurs te skors.” Solidariteit verteenwoordig nagenoeg 1 000 werknemers by die Denel Groep.